b'\n_START_ARTICLE_\nMyn\xc3\xa4m\xc3\xa4en rautatieasema\n_START_SECTION_\nHistoria\n_START_PARAGRAPH_\nLiikennepaikka on avattu liikenteelle 1. syyskuuta 1923, jolloin radan ensimm\xc3\xa4inen osuus Turusta Myn\xc3\xa4m\xc3\xa4elle asti valmistui. My\xc3\xb6s itse asemarakennus valmistui samana vuonna. Rata Myn\xc3\xa4m\xc3\xa4elt\xc3\xa4 Uuteenkaupunkiin saatiin valmiiksi puolestaan vuotta my\xc3\xb6hemmin, vuonna 1924. Asemanseudulle muodostui rautatieaseman ja Junnilan konepajan my\xc3\xb6t\xc3\xa4 oma taajamansa, jossa oli 1960-luvulla yli 400 asukasta._NEWLINE_Henkil\xc3\xb6liikenne Myn\xc3\xa4m\xc3\xa4en asemalla lakkautettiin vuoden 1993 alussa, yht\xc3\xa4 aikaa koko radan kanssa. My\xc3\xb6s kaupallinen tavaraliikenne lakkautettiin vajaa kymmenen vuotta t\xc3\xa4m\xc3\xa4n j\xc3\xa4lkeen, 1. kes\xc3\xa4kuuta 2002. Vuodesta 2008 liikennepaikka on ollut miehitt\xc3\xa4m\xc3\xa4t\xc3\xb6n junakohtauspaikka, ja liikenteenohjaustoiminnot hoidetaan kaukok\xc3\xa4yt\xc3\xb6ll\xc3\xa4. Liikennepaikka on my\xc3\xb6s ainoa junakohtauspaikka Turun ja Uudenkaupungin v\xc3\xa4lill\xc3\xa4, sill\xc3\xa4 Raisiossa ei voi j\xc3\xa4rjest\xc3\xa4\xc3\xa4 junakohtauksia vaihdeyhteyden puuttumisen vuoksi.\n_START_SECTION_\nRautatieasema\n_START_PARAGRAPH_\nMyn\xc3\xa4m\xc3\xa4en kaksikerroksisen klassistisen V luokan asemarakennuksen on suunnitellut Jarl Ungern, ja se valmistui 1923. Asemarakennus on rakennettu tyyppipiirustusten peilikuvana, ja se on Raision ja Nousiaisten asemien ohella yksi rataosan suurimmista. Asemarakennus oli syksyyn 2008 saakka liikenteenohjauksen k\xc3\xa4yt\xc3\xb6ss\xc3\xa4 sek\xc3\xa4 asuinrakennuksena._NEWLINE_Vuonna 2007 asema siirtyi Senaatti-kiinteist\xc3\xb6jen myyntikohteeksi, myyntiin tulivat 1,86 hehtaarin tontilla sijaitsevat kahdeksan rakennusta: asemarakennus, tavaramakasiini, parivahtitupa, sauna-pesutupa-leivintupa, maakellari, liiteri, navetta ja autotalli. Saaduista tarjouksista huolimatta Senaatti-kiinteist\xc3\xb6t viivytteli aseman myynniss\xc3\xa4, sill\xc3\xa4 sit\xc3\xa4 arveltiin tulevaisuudessa tarvittavan paikallisjunaliikenteess\xc3\xa4, eik\xc3\xa4 vanhoja radanhallintalaitteistoja ollut siirretty tiloista pois, joten kohde poistettiin myynnist\xc3\xa4. Asema-alue tuli uudelleen myyntiin kev\xc3\xa4\xc3\xa4ll\xc3\xa4 2011. Asema-alue rakennuksineen on nykyisin asuink\xc3\xa4yt\xc3\xb6ss\xc3\xa4.'